# Caudipteryx

### Z Wikipédie

Caudipteryx
Model rodu Caudipteryx.
Živočíchy

Doména | Eukaryoty
Ríša (regnum) | Živočíchy Animalia
Vývojový stupeň | Epitelovce Eumetazoa
Skupina | Dvojstranovce Bilateralia
Vývojová vetva | Druhoústovce Dueterostomia
Kmeň (phylum) | Chordáty Chordata
Podkmeň (subphylum) | Stavovce Vertebrata

Nadtrieda (superclassis) | Čeľustnatce Gnathostomata
Stupeň | Štvornožce Tetrapoda
Trieda (classis) | Plazy Reptilia
Podtrieda (subclassis) | Diapsida
Infratrieda (infraclassis) | Archosauria
- | Avemetararsalia
- | Ornithodira
Nadrad (superordo) | Dinosaury Dinosauria
Rad (ordo) | Saurischia
Podrad (subordo) | Theropoda
- | Tetanurae
Infrarad (infraordo) | Coelurosauria
- | Oviraptorosauria
Čeľaď (familia) | Caudipteridae
Rod (genus) | Caudipteryx

Vedecký názov
Caudipteryx Ji, Currie, Norell a Ji, 1998
Vedecká klasifikácia prevažne podľa tohto článku

Caudipteryx bol malý vtákovitý dinosaurus, v minulosti v niektorých prípadoch chybne považovaný za druhotne nelietavého vtáka. Známy je z pozostatkov piatich jedincov v dvoch druhoch, zahrňujúcich skamenené odtlačky peria. Žil pred 125 až 120 miliónmi rokov na území dnešnej Číny.

## [úprava] Opis

Rod Caudipteryx, dlhý približne 1 meter, predstavoval jedného z najmenších dinosaurov. Vyznačoval sa krátkou lebkou so zobákom, takmer bezzubými čeľusťami (pár malých zubov ešte ostalo v prednej časti hornej čeľuste), pomerne dlhý krk, na beh uspôsobené zadné končatiny a mimoriadne skrátený chvost. Telo bolo pokryté perím s dĺžkou až do 1,4 cm, pričom najdlhšie perie (až 20 cm) sa nachádzalo na predných končatinách a chvoste. Bolo symetrické, na let teda nevhodné. Pri všetkých známych jedincoch kaudipteryxa sa zachovali aj oválne gastrolity veľké v priemere 4 mm.

## [úprava] Spôsob života

Kaudipteryx bol bylinožravý alebo všežravý živočích schopný veľmi rýchleho behu. Žil v lesnatom mokraďovitom prostredí s početnými jazerami a prítomnými aktívnymi sopkami. Perie pokrývajúce telo svedčí o stálej teplote tela a teda aktívnom spôsobe života. Dlhé perie na predných končatinách a chvoste svojou symetrickou stavbou nezodpovedalo periu potrebnému pre let, ktoré je symetrické (nachádzané napr. už pri rode Microraptor). Pre prípadný let mal tento dinosaurus nevhodnú stavbu tela: dlhé nohy a prikrátke predné končatiny. Je pravdepodobné, že samce dlhé perie na predných končatinách a krátkom chvoste využíval podobne ako dnešné moriaky, pávy alebo príbuzné druhy – na predvádzanie sa pred samicami.

## [úprava] Klasifikácia

### [úprava] Caudipteryx ako vták

Niektorí vedci považovali vo svojich štúdiách rod Caudipteryx za druhotne letu neschopného vtáka (napr. Maryanska a Osmolska, 2002). Avšak mnohé znaky, ktoré kaudipteryxa mali radiť medzi vtáky, nachádzame aj u iných dinosaurov (zuby s rozšírenými koreňmi, zväčšená premaxilla, skrátený chvost). Dyke a Norell publikovali v roku 2005 štúdiu, ktorou vyvrátili staršie tvrdenia považujúce kaudipteryxa za vtáka, pričom od čias publikovania ich práce neboli zistené žiadne nové fakty protirečiace zaradeniu rodu Caudipteryx medzi nevtáčie dinosaury. V podstate všetky fylogenetické analýzy zahrňujúce aspoň niekoľko ďalších nevtáčích dinosaurov ukázali niekoľko z nich ako bližšie vtákom než kaudipteryx. [1]

### [úprava] Caudipteryx ako oviraptorosaur

Citipati, zástupca skupiny Oviraptorosauria, avšak z inej čeľade než kaudipteryx.

Kaudipteryx je dnes na základe mnohých podobností a fylogenetických analýz považovaný za zástupcu vtákovitej skupiny Oviraptorosauria. Presnejšie, bol jej veľmi primitívnym členom. V rámci Oviraptorosauria nachádzame dokonca aj prípady, kedy si niektoré krátkochvosté formy nezávisle od vtákov vytvorili tzv. pygostyl, teda kosť tvorenú zrastenými kosťami chvosta. Pygostyl je nerátajúc tieto formy charakteristickým znakom krátkochvostých vtákov (Pygostylia).

## [úprava] Použitá literatúra

- Dyke, G.J. a Norell, M.A. 2005. Caudipteryx as a nonavialan theropod rather than a flightless bird. Acta Palaeontologica Polonica 50 (1):101-116
- Maryanska, T., Osmolska, H., & Wolsam, M. (2002). Avialian status for Oviraptorosauria. Acta Palaeontologica Polonica 47(1): 97-116.
- Říha, P. 2003. Jehol, křídová země divů. Vesmír 82: 633-636

Zdroj: "http://sk.wikipedia.org../../../c/a/u/Caudipteryx.html"

Kategória: Oviraptorosauria

##### Views

- Stránka
- Diskusia
- Aktuálna verzia

##### Hľadaj

##### Iné jazyky

- Deutsch
- English
- Español
- Suomi
- 日本語
- Simple English